***TULKOJUMS NO ANGĻU VALODAS***

Daiga Avdejanova

Enerģētikas un vides aģentūra

pasts@eva.gov.lv

Atbildot uz vēstuli: 10.03.2025 2.10/522/2025-N

Vēstule: 25.04.2025 6-3/24/5771-17

Atbilde uz vēstuli par vēja elektrostacijas "Limbaži" ietekmes uz vidi novērtējumu

2023. gada 13. oktobrī Latvija saskaņā ar Konvencijas par ietekmes uz vidi novērtējumu pārrobežu kontekstā (Espo konvencija) 3. pantu paziņoja Igaunijai par vēja elektrostacijas projektu “Limbaži”. 2023. gada 23. novembrī Igaunija nosūtīja Latvijai atbildi, paužot savu nodomu piedalīties vēja elektrostacijas “Limbaži” ietekmes uz vidi novērtējumā (turpmāk tekstā — IVN).

2024. gada 2. decembrī Latvija informēja Igauniju par vēja elektrostacijas projekta “Limbaži” IVN ziņojumu un nosūtīja IVN ziņojumu angļu valodā kopā ar ziņojuma kopsavilkumu igauņu valodā. Igaunijas Klimata ministrija organizēja šo dokumentu publisku izstādīšanu (no 2024. gada 17. decembra līdz 2025. gada 17. janvārim). 2025. gada 3. februārī Igaunija nosūtīja atbildi uz Latvijas vēstuli, pievienojot Igaunijas Vides pārvaldes un nevalstiskās organizācijas MTÜ Inimese ja Looduse Eest paziņojumus, kas tika saņemti sabiedriskās apspriešanas procesā. 2025. gada 10. martā Latvija informēja Igauniju, ka IVN konsultants SIA “Enviroprojekts” ir sagatavojis atbildes uz Vides pārvaldes un MTÜ Inimese ja Looduse Eest iesniegtajiem komentāriem, kā arī ir atjauninājis IVN ziņojumu un tā kopsavilkumu. Latvija lūdza, lai šī informācija tiktu kopīgota ar Vides pārvaldi. Latvija paskaidroja, ka, tā kā nevalstiskās organizācijas vēstule ir nosūtīta tieši Latvijai, organizācijai tiks adresēta atsevišķa atbilde.

2025. gada 14. martā Igaunijas Klimata ministrija nosūtīja Vides pārvaldei atjauninātos IVN dokumentus, tostarp IVN konsultanta atbildes. 2025. gada 25. aprīlī Vides pārvalde nosūtīja oficiālu atbildi (pievienota), norādot, ka plānotajai darbībai nav paredzama būtiska pārrobežu ietekme uz Igauniju, un apstiprinot, ka par IVN ziņojumu turpmāki komentāri vai priekšlikumi netiks sniegti.

Ar cieņu,

(elektroniski parakstīts)

Birgit Parmas

Espo konvencijas kontaktpersona